Дэрбзэрым сом мелуан и саугъэтщ
Хъыбар гуапэ
Иджыблагъэ ирагъэкIуэкIа «Реалити в моде» проектым пашэныгъэр щиубыдри, Налшык щыщ пщащэ ныбжьыщIэ, «Agatha AEnter» брэндыр къызэзыгъэпэща Востриковэ Агатэ коллекцэщIэм тригъэкIуэдэну сом мелуан саугъэту къыхуагъэфэщащ.
Онлайн мардэм иту «Lamoda»-м (модэм ехьэлIа хьэпшыпхэр щащэ Интернет тыкуэн), иригъэкIуэкIа зэпеуэм ипкъ иткIэ дизайнер ныбжьыщIэхэм мазэкIэ коллекцэщIэ къагъэщIащ.
Зэпеуэм и иужьрей Iыхьэм (мэкъуауэгъуэм и 16-м екIуэкIащ) къыхэна цIыхуищым «Lamoda»-м ищэ щыгъынхэм хуэдэ къагупсысу ядын хуейт. Къэралым щыцIэрыIуэ, модэм и дунейм щыпэрыт къэпщытакIуэ гупыр лэжьыгъэхэм хэплъа иужькIэ нэхъыфIу къалъытар Востриковэм ейращ.
- Дизайнерхэр къыщыхэтхым, дэ Iуэхугъуэ зыбжанэ къэтлъытащ. Апхуэдэщ езым я гупсысэ, Iуэху бгъэдыхьэкIэ щIэщыгъуэ, модэр зэрызэхащIэр, «Lamoda»-м щIэупщIэ зиIэ щыгъын къызэрагъэщIыр. Агатэ а псори екIуу зэхиухуэнэфащ. ИджыкIэ дэ псори зэгъусэу долэжь дизайнерым къигъэщIа фэилъхьэгъуэхэр едгъэду ди щэхуакIуэхэм я пащхьэ зэритлъхьэнум,- жиIащ къэпщытакIуэ гупым хэта, «Lamoda»-м и бренд-унафэщI Шаповал Ольгэ.
Къызэрыхэдгъэщащи, Востриковэ Агатэ Налшык къыщалъхуащ, иджыпсту Москва щопсэу. Гъэ кIуам абы Санкт-Петербург дизайнымкIэ школыр къыщиухащ. Илъэс 22-м ит пщащэ цIыкIум къызэригъэпэща «Agatha AEnter» брэндыр къалащхьэм щыцIэрыIуэ дыдэщ.
ГъэщIэгъуэнщ «Agatha AEnter» брэндыр къызэрежьар. Агатэ зэрыжиIэмкIэ, иджырей дунейм, абы щытепщэ хъуа Интернетым къыхилъхьа зэхъуэкIыныгъэхэм къыхэкIыкIащ лъабжьэ хуищIа гупсысэхэр.
- Зэпеуэм сызэрыщытекIуам къызэрымыкIуэу сыщогуфIыкI, абы IэмалыфI къызитащ си брэндым зезгъэужьыну, коллекцэм хиубыдэ щыгъын псори дунейм къытезгъэхьэну. Абы сэ хэзгъэхьэну сыхуейщ сыкъыщалъхуа щIыналъэм щыпсэу лъэпкъхэм я IэпэIэсагъыр къызытещ лэжьыгъэхэр, ар дуней псом къезгъэцIыхуну, ди цIыхубэ IэпщIэлъапщIэхэм я пщIэмрэ щIэупщIэмрэ апхуэдэ IэмалкIэ хэзгъэхъуэну. Апхуэдэуи си хъуэпсапIэщ модэм и дунейм щIэныгъэлIхэр къыхэсшэу щIыуэпсым къылъыса тхьэмыщкIагъэхэр зэгъусэу зэрыдгъэзакIуэжыным, ар дяпэкIэ хъумэным хуэгъэпса проектхэр згъэзэщIэну, - жеIэ Агатэ.
Дизайнер ныбжьыщIэм дохъуэхъу, ехъулIэныгъэ и бэрэ и мурад дахэхэр къехъулIэу ефIэкIуэну.
Тэрчокъуэ Дисэ.
